'Jeg er flov over at være sønderjyde'

Sådan lød det i et skarpt læserbrev i JydskeVestkysten forleden, forfattet af den 23-årige journalist-studerende Anne Bruhn Jørgensen, der er frustreret over, at store dele af den sønderjyske befolkning satte deres krydser ved Dansk Folkeparti til folketingsvalget.

»Da jeg dagen efter folketingsvalget midt på gaden mødte en indvandrerfamilie, kunne jeg ikke se dem i øjnene, for jeg skammede mig. Jeg følte en trang til at få tatoveret i panden, at jeg altså ikke har stemt på Dansk Folkeparti,« skrev Anne Bruhn Jørgensen bl.a. om sin oplevelse af at være sønderjyde dagen derpå.

LÆS OGSÅ:

Men det er ikke alle, der har taget lige vel imod det budskab. Udover en hård leder-klumme fra JydskeVestkystens chefredaktør, Peter Orry, der kalder Anne Bruhn Jørgensen for en “hykler”, så har andre reageret med noget skrappere midler.

Anne Bruhn Jørgensen, der i dag bor i Aarhus, har bl.a. fået kastet en sten igennem et vindue i sit hjem. Beskeden var endda forsynet med en lille note med teksten ‘klamme luder’, fortæller hun på Facebook.

»Tak for alt den konstruktive kritik – også denne sten, der tidligere røg ind gennem mit vindue. Jeg har måske lidt svært ved at se det konstruktive i den, men jeg er nok også lidt snæversynet og bør måske bare gå tilbage til at kommentere tøj og X-factor, som jeg plejer,« skriver hun i et Facebook-opslag.

Her skriver hun også, at hun har fået mange opkald, sms’er og privatbeskeder efter det kontroversielle debatindlæg, der altså ikke er til udelt begejstring i hjemstavnen. Den megen palaver har dog ikke fået Anne Bruhn Jørgensen til at skifte holdning:

»Jeg tager det selvfølgelig til mig, men jeg må indrømme, at jeg blot er blevet styrket i den holdning, jeg allerede havde, og at jeg fortsat står på mål for den,« skriver hun.

Dansk Folkeparti med Kristian Thulesen Dahl i spidsen blev blå bloks største parti med 21,1 procent af stemmerne. I flere kredse i Sønderjylland fik partiet omkring 30 procent af stemmerne.